Abantu ba Kabaka okuva mu masaza Kyaggwe ne Ssese bakiise embuga mu nkola eya luwalo lwange.
Mu ggombolola ezikiise kubaddeko Ssaabadde Ntenjeru, Mut I. NakisungaMut VII Kawolo okuva mu Kyaggwe, awamu ne Musaale Bubeke ne Kyamuswa okuva mu ssaza Ssese.
Abantu ba Kabaka bano bazze n’oluwalo lwa shs 1, 4420, 000/=.
Batikuddwa ssaabawolereza wa Buganda era minister wa government ez’ebitundu mu Bwakabaka Owek Christopher Bwanika.
Agambye nti ministry gy’akulembera erina obuvunaanyizibwa obwokutuukiriza ensonga ssemasonga ey’okukuuma n’okutaasa Nnamulondo n’okukuuma embuga za Buganda nga tezisaalimbiddwako.
Owek.Bwanika agambye nti bakukozesa amakubo g’amateeka gonna okuzza ebintu by’obwakabaka byonna naddala ettaka ly’embuga z’eggombolola n’amasaza.
Byonna birambikiddwa mu ndagaano Ssaabasajja Kabaka Ronald Muwenda Mutebi II gyeyateekako omukono ne president Yoweri Kaguta Museveni mu 2013.
Owek Bwanika abadde ayanukula omwami w’eggombolola Mut. VII Kawolo Katende John Ndazizaale ategeezezza Ssaabawolereza nti obuweereza bwabwe busoomoozebwa olw’ebitongole bya ggovernment ebikyalemedde ku ttaka ly’embuga y’eggombolola okuli, ab’amagye, ekkomera ne office z’ebitongole bya government eyawakati ebirala.
Wabula Omwami Katende ategeezezza nti newankubadde ettaka lino eriweza yiika 49, government ey’awakati ekyalimaamidde nti naye tewannabaawo alimogolako.
Omumyuka ow’okubiri owa Ssekiboobo, Omulangira Rashid Luswata Kanaakulya agambye nti abantu ba Kabaka mu Kyaggwe bawulize nnyo eri Nnamulondo .
Owek. Bwanika awadde abaami ba Kabaka amagezi obuteetuumako mirimu, wabula beemanyiize enkola y’okugigabana n’ababeezi baabwe, olwo abantu ba Kabaka batusibweko obuweereza obusaanidde.
Mu ngeri yeemu abasabye okwettanira enkola za Tekinologiya ali ku mulembe, batambulire wamu n’omulembe naddala mu nkola z’emirimu.
Bisakiddwa: Kamulegeya Achileo K
lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn cjk_Latn